**STRIĶU IELA – SALDUS VECĀKĀ IELA**

Sākotnēji Striķu ielu saldenieki saukuši par **Auces ceļu.**

Taču pirmais zināmais šīs ielas nosaukums reģistrēts 1881.g., Baltijas provinču skaitīšanas laikā – **Lielā iela.**

Drīz pēc tam iela pārdēvēta un ieguvusi nosaukumu no barona Bēra pārvaldītās muižas Striķos – **Striķu iela.**

1934.g. godinot Latvijas Brīvības cīnītājus un atzīmējot Striķu ielas nozīmi pilsētas atbrīvošanā no lieliniekiem, iela pārdēvēta par Pulkveža **O.Kalpaka ielu.**

1940.g., atzīmējot Latvijas iekļaušanu Padomju Sociālistisko Republiku saimē, ielu pārdēvē par **5. augusta ielu.**

Atjaunojoties neatkarīgai Latvijas Republikai, 1989.g. 31.maijā iela atgūst **Striķu ielas** nosaukumu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 1 / Hiršmaņa nams.**

1873.g. par 8500 rubļiem šo nekustamo īpašumu nopērk Hiršs un Jankele Hiršmaņi. Savulaik šeit atradās galantērijas, lampu un koloniālpreču tirgotava “Hiršmanis Marianna”.

Ilgus gadus šeit bijis maizes veikals, ugunspieteikšanas vieta, dzelzpreču tirgotava, grāmatnīca, gaļas izstrādājumu tirgotava, kurpnieku darbnīca, cepuru darbnīca.

Līdz 1940.g. 2. stāvā mājas īpašniekam ārstam J.Hiršmanim bijis slimnieku pieņemšanas kabinets.

1941.g. deportāciju laikā šeit atradās čekistu komandpunkts.

Padomju laikā ilgus gadus- dārzeņu un sakņu veikals.

1991.g. – lauksaimniecības produktu veikaliņš, apgaismes ķermeņu veikals “Bodīte”.

1995.g. – šeit durvis vēra Saldus tūrisma centrs.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 2 / Vulfsona nams.**

Vulfsonu ģimenei nams piederējis jau 19.gs. beigās. Viņi namā atvēruši materiālu un koloniālpreču tirgotavu, labības un sēklu tirgotavu, iebrauktuvi. Iebrauktuves te piederējušas arī citiem īpašniekiem. Namu tirgus laukumā iecienījuši kurpnieki, ādu un apavu tirgotāji. Šeit atradās arī modes un cepuru salons, Ž.Andersona fotodarbnīca. 1902.g. atvērta un iesvētīta tējnīca, kas paredzēta atturības veicināšanai.

Padomju laikā – Saldus 2. astoņgadīgā skola, kā arī jauno tehniķu stacija.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 3 / Hiršfelda nams.**

Lujs Hiršfelds šo īpašumu pārpērk no Z.Hoziasona. 19.gs. beigās namā atradās Hiršfelda vīna pagrabs un lielnoliktava “Burkevics Jennots”, koloniālpreču tirgotava “Hiršfelds Luis” , citiem īpašniekiem - šujmašīnu, sīkpreču, manufaktūrpreču, ādu un apavu un tirgotava, traktieris, alus būda. Bijusi darbnīca skārdniekam un pulksteņmeistaram.

Šajā namā kādu laiku darbojusies ebreju viesnīca un skola ebreju bērniem.

Latvijas Republikas laikā līdz 1924.g. telpas tika izīrētas Saldus pilsētas domes vajadzībām.

Vācu okupācijas laikā šeit atradās vācu pārvaldes iestādes, padomju laikā, līdz 1960.g. – Saldus vidusskola, vēlāk – Saldus 3. astoņgadīgā skola.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Nami Striķu ielā 4, 5, 6 / Valtera nami.**

Namīpašnieks vācietis Kārlis Valters pildījis gan Saldus pilsētas galvas vietnieka pienākumus ( 1913.-1915.), gan bijis Saldus pilsētas galva (1919.03.- 1919.12.)

**Striķu iela 4**

Viesnīca un zirgu pasts te darbojās jau 19.gs. beigās. Viesnīca atradās abos ēkas stāvos. Pasta stacija izpildīja ceļa un pasta pakalpojumus starp Kuldīgu un Vecauci. Viesnīcas īpašnieks bija ebrejs Juškevics, zirgu pasta stacijas uzraugs bija pats nama īpašnieks Valters.

Kamēr Saldus Sadraudzīgajai biedrībai (dibināta1888.)vēl nebija sava nama, šeit notika biedrības sanāksmes.

Vācu okupācijas laikā II pasaules kara gados šeit atradās vācu kara komandantūra.

1992.g. šeit atvērts pārtikas preču veikals, bet 2002.g. šajā telpās bija “I.Zeberiņa grāmatnīca”.

**Striķu iela 6**

Šeit atradās latviešu lauksaimniecības biedrības veikals, zelta un sudraba lietu tirgotava, pulksteņu darbnīca, cepuru veikals, koloniālpreču un manufaktūrpreču tirgotava, sedlinieka darbnīca.

Ēka nopostīta II pasaules kara laikā. 1962.g. šajā vietā sākta Saldus sadzīves pakalpojumu kombināta celtniecība.

**Striķu iela 8**

19.gs. beigās Valtera namā atradās koloniālpreču, zelta, sudraba un pulksteņu tirgotava, kalēja darbnīca, apavu darbnīca un tirgotava.

1930-ajos gados Valsts degvīna un vīna tirgotava; padomju gados – Patērētāju biedrības noliktavas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 5 / Hoziasonu māja**

Pirmais īpašanieks bijis tirgotājs Roberts Virkavs, kurš par 5000 rubļiem daļu sava īpašuma pārdevis Zalamanam Hoziasonam. Viņš savā namā atvēra manufaktūr- un koloniālpreču tirgotavu, kā arī iebraucamo vietu. Plaši pazīstams bijis “Kalna krogs”, kas piederējis K.Blūmentālam. Citiem tirgotājiem šeit atradās maizes veikals, apavu darbnīca, grāmatu un rakstāmlietu tirgotava, gaļas veikals, pulksteņu veikals, te strādājusi arī modiste.

Pēc II pasaules kara vietā uzcelts cits.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 7 / Kapellera nams**

Kapelleri Saldū ieradušies no Austrijas, apmetušies te uz dzīvi (īpašums iegūts 1860.g.), atvēruši aptieku. Pie aptiekas bijusi laboratorija, ūdens destilēšanas iekārta un sulu spiede (aveņu sulu pievienoja rūgtām zālēm), vēlāk pagrabstāvā atvēlēta vieta slimnīcai. Te atradās arī minerālūdeņu iestāde, maizes pārdotava, krāsu tirgotava, miltu tirgotava, pulksteņu darbnīca, kas piederēja citiem īpašniekiem.

1859.g., nodibinoties Saldus miestam, par pirmo miesta vecāko ievēlēja Eduardu Kapelleru, vēlāk arī viņa dēls Vilhelms Kapellers pildījis miesta vecākā amatu.

Kapelleri aktīvi piedalījās Kurzemes Vācu biedrības dzīvē. Namā tika rīkoti dažādi sarīkojumi. Šeit atradās neliela Vācu biedrības bibliotēka ar dāvinātām grāmatām.

Pirms II pasaules kara Kapelleri devās uz Vāciju, viņu aptieka nonāca Galvenās aptieku pārvaldes ziņā.

Pēc II pasaules kara,1949.g., te tika izvietota Saldus pilsētas bibliotēka, kura tagad ( no 2006.g.) atrodas Tūristu ielā.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 9 / Kravinsku nams**

Pirmais īpašnieks bijis Roberts Virkavs. Īpašums vairākkārt pārdots, līdz 1938.g. nonāk Kravinsku ģimenes pārvaldījumā.

Pirms tam kādu laiku (19.gs.b.-20.gs.s.) bijušais miesta vecākais Juliuss Hellmanis šeit bija atvēris koloniālpreču tirgotavu, vīna pagrabu un destilatūru.

Vēlāk ( 1920.-1930.) šeit atradies uzņēmums “Ēdam- un garšvielu apstrādāšana”, kurā nodarbināti ap 10 strādnieku, kā arī šeit atradušās Mednieku kluba telpas, Zemnieku savienības klubs ar 4 viesnīcas istabām.

Latvijas brīvvalsts laikā nama pirmajā stāvā bijušas dažādas tirgotavas. Striķu un Rīgas (tolaik Dzirnavu) ielas stūrī bijusi pieturvieta sabiedrisko autobusu satiksmei.

Padomju gados nama otrajā stāvā atradies restorāns, iesaukts par *Koreju.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 10 / Hoziasonu māja**

1882.g. Hoziasonu ģimene iegūst šo namu savā dzimtas īpašumā, nopērkot to no Roberta Virkava.

Ilgus gadus šeit bijusi beķereja un maizes veikals, mainījušies tikai maiznieki.

Vēl šeit 19.gs.b. bijusi dzelzpreču un koloniālpreču tirgotava, skārdnieka darbnīca, krogs.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 11 / Meijera nams**

Īpašums Meijeram no 1890.g. Te viņam bija iebraucamā vieta, alus būda un manufaktūrpreču tirgotava.

Citi pārdevēji (1920.-1930.) bija atvēruši manufaktūrpreču, koloniālpreču un jauktu preču tirgotavu, labības un sēklu tirgotavu, pārtikas un delikatešu veikalu.

Meijera namā 19.gs.b. dzīvokli īrējis dr. J.Ziemelis, mākslinieka Jaņa Rozentāla draugs. Te tapuši vairāki Rozentāla mākslas darbi.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 12 / Zavicka māja**

1890.g. īpašumu nopērk Zavickis. 19.gs.b. šeit atradušās 2 koloniālpreču tirgotavas, alus būda, kurpniekdarbnīca, beķereja.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 13 / Vatvaru nams**

Vatvaru ģimene par 382 Ls nopērk no barona Ēriha fon der Rekes šo īpašumu 1928.g.

Jau barons Reke savā laikā šeit bija ierīkojis alus darītavu un noliktavu, vēlāk atvēra alus būdu un iebrauktuvi, kurā uzņēma no laukiem iebraukušos zemniekus.

Vatvaru laikā nama pirmajā stāvā bija traktieris, pagrabā – alus noliktava. Izrīkojumiem un svinībām alus tika piegādāts no A/S “Aldaris”.

Nama otrajā stāvā atvēra viesnīcu. Te bija arī Namsaimnieku biedrības (Saldus lielākie namīpašnieki) kluba telpas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 14 / Šneidera māja**

Īpašums no 1874.g. piederēja Fridriham Šneideram. Namā 19.gs.b. atradās koloniālpreču tirgotava, traktieris, drēbnieka un kurpnieka darbnīca.

Te atradās arī grāmatu spiestuve un pirmais grāmatu veikals Saldū, kurš piederēja Stepermaņu Krustiņam – aktīvam sabiedriskam darbiniekam, tautiskajam rakstniekam un pirmajam latviešu grāmatu izdevējam Saldū.

Vēlāk savu grāmatu veikalu viņš pārdevis A.Ringaitim Vējam, grāmatu spiestuvi 20.gs.s. vadījis Fridrihs Špērs. 1912./1913.g. viņš izdevis pirmo Saldus laikrakstu – “Saldus sludinājumu lapu”, kas iznāca reizi nedēļā – tirgus dienā, trešdienā.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 15 / Toniga māja**

1899.g. šo īpašumu nopērk dzirnavnieks P.E.Tonigs.

1924.g. šo īpašumu par 16000 Ls nopērk pilsētas valde.

Bez tam, šeit pieņēmis iekšķīgo slimību ārsts D.Libmans, bijusi arī skrodera darbnīca.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 16 / Gusta nams**

Pirmais īpašnieks L.Penclaus , no kura 1903.g. nekustamo īpašumu nopērk sīkpilsonis Krists Gusts.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 17 / Zoldnera nams**

Īpašums no 1861.g., īpašnieks – J.Celgerts.

1882.g. no L.Hiršeremba šo īpašumu nopērk skolotājs H.Krauze.

1887.g. Kuldīgas virspilstiesa šo īpašumu piešķir grāfam K.Medemam par 3500 rbļ.

1905.g. zemnieks Mārtiņš Zoldners iegūst dzimts lietošanas tiesības uz zemi un uzceltajām ēkām no grāfa Medema par 5000 rbļ.

No 1885.g.-1895.g. šeit darbojās Krauzes zēnu skola.

No 1895.g. šeit bija pareizticīgo draudzes lūgšanu nams.

1901.g.-1924.g. – pasta kantoris.

Ēka nav saglabājusies, taču joprojām mēs Striķu ielā redzam pat vairākas ēkas ar numuru 17.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 18 / Hiršberga māja**

Pirmais īpašnieks L.Prenclaus pārdevis šo īpašumu par 2300 rbļ. Mozeram Hiršbergam 1875.g.

19.gs.b. te bijusi arī koloniālpreču tirgotava un traktieris.

1912.g. – te atradās alus būda un iebraucamā vieta, kā arī graudu tirgotava.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 19**

Īpašums piederējis Fr.Valteram.

Šeit bijusi galdniecība, kā arī ārsta Auna privātprakse.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 20 / Širmaņa māja**

Žanno Širmanis zemes gabalu nopircis 1873.g. par 2500 rbļ. Šeit miesniekam J.Širmanim bijusi gaļas izstrādājumu tirgotava, sētas mājā darbojās desu cehs.

1940.g. īpašnieki mainījušies.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 21**

No 1898.g. – 1940.g. īpašums piederēja V.Rolmanim.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 22 / Heninga māja**

Īpašums no 1860.g. Pirmais īpašnieks – tirgotājs R.Virkavs, pēc tam - 1890.g. – Egerts.

No 1898.g. īpašnieks - K.Henings. Šajā laikā te bijusi arī podnieka darbnīca.

Mākslinieks **Janis Rozentāls** 19.gs.b. nopērk Striķu ielas 22 īpašumā pushektāru lielu zemes gabalu savas darbnīcas un dzīvokļa celtniecībai. 1905.g. viņš ēku pārdod un dodas uz Rīgu.

Pēc tam namā sāk saimniekot fotogrāfs Beķeris, viņš te rīkojis revolucionāru sapulces.

1912.g. te atradās Krāj- un aizdevu kase un G.Šperliņa fotodarbnīca.

Pirmās Latvijas republikas laikā ielas mājā atradās Kuldīgas apriņķa policijas iecirknis, mākslinieka darbnīcā – dzīvokļi policistiem; sētā – betona izstrādājumu darbnīca, kā arī īpašniekam Heningam piederoša gaļas tirgotava.

Saldus muzejs izveidojās 1947.g. un J.Rozentāla darbnīca un M.Vēja saglabātie Rozentāla oriģināldarbi bija muzeja sākuma kapitāls.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 23**

Īpašums reģistrēts 1898.g. uz L.Upenieka vārda.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Striķu iela 24 /26**

Pareizticīgo draudze Saldū pastāvējusi jau 1890.g. un tajā bijuši 314 cilvēki. Šajā pašā gadā draudzes vajadzībām un ēku būvei piešķirts vairāk kā 20 ha zemes.

1897.g. likts pamata akmens Saldus pareizticīgo baznīcas ēku būvei. 1898.g. baznīcas ēka (arhitekts Lanskis) tika pabeigta un iesvētīta. Blakus baznīcai atrodas mācītājmāja, kas celta 19.gs.beigās vasarnīcu stilā – no koka, ar lielām jumta pārkarēm, rotātiem spāru galiem un koka mežģīnēm zelminī.

Draudze ar ziedojumiem atbalstīja vecu ļaužu un bāreņu namus, darbojās svētdienas skola un draudzes skola, bija sava saimniecība, pirts.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Pilsētas kapi**

Sākotnēji draudzes mirušie apbedīti uzkalniņā pie evaņģēliski luteriskās baznīcas. Taču jau 19.gs.sākumā vietas kapsētai pie baznīcas bija kļuvis par maz.1819.g. tika iesvētīta jaunā draudzes kapsēta pie Striķu ceļa.

1919.g. novembrī Pilsētas kapos tiek atklāta un iesvētīta piemiņas vieta Brīvības cīņās kritušajiem karavīriem, kas ir pirmā šāda veida piemiņas vieta Latvijā pēc I pasaules kara.

Šī vieta, kā arī Helmaņu dzimtas kapliča ( celta 1870.g.) pie kapu ieejas, tika atjaunota 1991.g..

1950.g. 24. februārī Saldū tika nogalināti Īles nacionālo partizānu grupas dalībnieki un četri vietējie iedzīvotāji.

1998.g. netālu no Melnā dīķa ( pretī ēkai Striķu ielā 66 ) tika atklāta piemiņas vieta bojā gājušajiem nacionālajiem partizāniem. Akmeņkalis Vilnis Bergs.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Oskars Šepskis**

Kapličas priekšplānā atrodas skolotāja, ērģelnieka un komponista Oskara Šepska kaps. O.Šepska darbība Saldū aizsākas 19.gs.70.g. viņš nodibina Saldus dziedāšanas biedrību, kura 13 dziedātāju sastāvā (vīru koris) piedalās I Dziesmu svētkos Rīgā 1873.g. Viņš ir viens no Dziesmu svētku organizētājiem un diriģentiem, kā arī pirmā latviešu mūzikas žurnāla “Dziesmu Pūrs” redaktors.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Ēriks Ķiģelis**

Dzimis 1955.g. Saldū.

Skolas gaitas sācis Saldus 3.astoņgadīgajā skolā. Mācījies Saldus bērnu mūzikas skolā – akordeona klasē, skolas pūtēju orķestrī spēlējis helikonu. Saldū kopā ar brāli Juri nodibina grupu “Forte”. 1970-o g. vidū pārceļas uz dzīvi Liepājā, muzicē grupās “Līvi” un “Corpus”, kur sacerējis savus labākos skaņdarbus.